Gru-plaasaanval keer nie jong meisie om te studeerWianè van Druten (Foto: Faceook/Wianè van Druten) Toe die 18-jarige Wianè van Druten se pa sowat vier jaar gelede tydens ŉ plaasaanval in die Vaalwater-omgewing in Limpopo in die gesig geskiet is, moes sy haar droom om ná skool te studeer laat vaar. Haar pa kon ná die aanval nie meer werk nie en studiegeld was daar eenvoudig nie. Min het sy geweet dat haar paadjie tog na ŉ tersiêre instelling sou lei. Danksy Solidariteit Helpende Hand se plaasaanval-studiefonds kon Van Druten haar inskryf om volgende jaar by die private hoëronderwysinstelling Aros in Pretoria met haar onderwysstudie te begin. Van Druten het Dinsdag aan Maroela Media vertel sy is oorweldig deur dankbaarheid vir hierdie geleentheid. Haar droom is om haar eie kleuterskool te begin en nóú lyk dit vir die eerste keer asof dié droom dalk ŉ werklikheid kan word. “Ek wil net ŉ verskil in kinders se lewe kan maak,” sê sy. Maroela Media het vroeër berig Wianè se pa, Ian van Druten, is een oggend in April 2015 omstreeks 03:30 deur drie verdagtes oorval en in die gesig geskiet toe hy na die tabakstore op die plaas gestap het. Ian het breinbeserings opgedoen wat veroorsaak dat hy heeltemal verlam is aan die linkerkant van sy lyf en ook blind is in sy regteroog. Van Druten vertel dat haar pa sedert die aanval nie meer kan loop nie en nie meer in staat is om te werk en ŉ inkomste te verdien nie. Van Druten het van Helpende Hand se plaasaanval-studiefonds te hore gekom en dadelik aansoek gedoen. Sy was oorstelp van vreugde toe sy hoor dat dié fonds haar studiegeld, verblyf, handboeke en sakgeld vir haar studietydperk van vier jaar ten volle gaan betaal. Stefan Pieterse, hoof van Helpende Hand se studiefondssentrum, vertel dat hulle dié plaasaanval-studiefonds verlede jaar gestig het spesifiek om slagoffers van plaasaanvalle se kinders by te staan om hulle studie te voltooi of daarmee te begin. Hy verduidelik dat dié studiefonds deur skenkers gefinansier word sodat hulle kandidate soos Van Druten kan uithelp. “In Wianè se geval word die grootste gedeelte van haar studie deur ŉ weldoener van Australië moontlik gemaak. Hy skenk maandeliks ook ŉ bietjie meer om haar ouers by te staan ná die tragedie van die plaasaanval,” vertel Pieterse. Van Druten het verlede jaar Pretoria toe verhuis en by ŉ kleuterskool begin werk, aangesien haar passie nog altyd is om met jong kinders te werk. Nou kan sy uiteindelik haarself toelaat om groot te droom.